MINISTERSTVO ZDRAVOTNÍCTVA SLOVENSKEJ REPUBLIKY

ORGANIZAČNÝ PORIADOK

Bratislava,  30. 06. 2020
Číslo: S08211-2020-OÚ-5
Článok 1
Základné ustanovenia

(1) Organizačný poriadok Ministerstva zdravotníctva Slovenskej republiky (ďalej len „organizačný poriadok”) je základným interným riadiacim aktom Ministerstva zdravotníctva Slovenskej republiky (ďalej len „ministerstvo”).

(2) Organizačný poriadok v súlade so všeobecne záväznými právnymi predpismi                      a Štatútom ministerstva ustanovuje vnútorné organizačné členenie ministerstva, rozsah oprávnení a zodpovednosti vedúcich zamestnancov ministerstva a zamestnancov ministerstva, pôsobnosť a vzájomné vzťahy organizačných útvarov ministerstva. 

(3) Ministerstvo v súlade s osobitnými predpismi zriaďuje rozpočtové organizácie, príspevkové organizácie, neziskové organizácie, štátne podniky, akciové spoločnosti                                  a zdravotnícke zariadenia, ktorých predmetom činnosti je poskytovanie zdravotnej starostlivosti alebo plnenie osobitných úloh v zdravotníctve.

Článok 2
Organizačné členenie ministerstva

(1) Ministerstvo sa vnútorne člení na organizačné útvary, ktorými sú 
a)	sekcia,
b)	odbor,
c)	oddelenie,
d)	špecializovaný organizačný útvar.

(2) Sekcia je základným organizačným stupňom riadenia a rozhodovania, nositeľom úloh ministerstva vo vymedzených oblastiach činností. Sekcia je útvar, ktorý zabezpečuje ucelenú a komplexnú oblasť koncepčných, odborných, metodických, správnych a kontrolných činností. Sekcia sa môže členiť na odbory a riadi ju generálny riaditeľ sekcie.

(3) Odbor je organizačný útvar, v ktorom sa zoskupuje väčší rozsah úzko súvisiacich odborných činností. Odbor môže byť začlenený do sekcie alebo je vytvorený ako samostatný odbor. Odbor sa môže členiť na oddelenia a riadi ho riaditeľ odboru.

(4) Oddelenie je organizačný útvar, ktorý vykonáva určitú ucelenú agendu zameranú na predmet alebo druh činnosti v príslušnej oblasti. Oddelenie môže byť začlenené do odboru alebo do sekcie, alebo vytvorené ako samostatné oddelenie  a riadia ho vedúci oddelenia.

(5) Špecializovaný organizačný útvar vykonáva činnosť pre určenú špecializovanú oblasť koncepčných, odborných, metodických, správnych, kontrolných a auditných činností. Špecializovanými organizačnými útvarmi ministerstva sú:
a)	kancelária ministra;
b)	kancelária štátneho tajomníka I.;
c)	kancelária štátneho tajomníka II.;
d)	kancelária generálneho tajomníka služobného úradu (ďalej len „kancelária generálneho tajomníka“),
e)	osobný úrad;
f)	útvar kontroly a sťažností;
g)	útvar vnútorného auditu;
h)	inšpektorát kúpeľov a žriediel;
i)	inštitút zdravotných analýz;
j)	inštitút výskumu a vývoja;
k)	krízové koordinačné centrum.

(6) Kanceláriu ministra a kanceláriu generálneho tajomníka riadi generálny riaditeľ

Článok 3
Riadenie organizačných útvarov

(1) Po línií riadenia sa ministerstvo člení na
a)	úsek ministra;
b)	úsek štátneho tajomníka I.;
c)	úsek štátneho tajomníka II.;
d)	úsek generálneho tajomníka služobného úradu.

(2) Do úseku ministra sú organizačne začlenené
a)	kancelária ministra, ktorá zahŕňa
1.	oddelenie vládnej a parlamentnej agendy,
2.	oddelenie nadrezortnej koordinácie,
3.	odbor medzinárodných vzťahov a záležitostí EÚ, ktorého súčasťou je 
3a)   oddelenie medzinárodných vzťahov, 
3b)   oddelenie záležitostí EÚ;
b)	komunikačný odbor;
c)	odbor agentúry pre HTA;
d)	útvar kontroly, dozoru a sťažností, ktorého súčasťou je oddelenie klientskeho centra;
e)	odbor legislatívny;
f)	útvar vnútorného auditu;
g)	inšpektorát kúpeľov a žriediel;
h)	odbor krízového manažmentu;
i)	inštitút zdravotných analýz.

	(3) Do úseku štátneho tajomníka I. sú organizačne začlenené
a)	kancelária štátneho tajomníka I.;
b)	sekcia farmácie a liekovej politiky, ktorá zahŕňa
1.   odbor farmácie,
2.   odbor kategorizácie a cenotvorby,
3.   oddelenie pre farmakoekonomiku;
c)	sekcia reformnej agendy, ktorá zahŕňa
1.   odbor tvorby strategických zámerov,
2.   odbor implementácie strategických zámerov;
d)	odbor koordinácie protidrogovej stratégie a monitorovania drog, ktorý zahŕňa
1.   oddelenie koordinácie protidrogovej stratégie,
2.   oddelenie monitorovania drog – Národné monitorovacie centrum pre drogy;
e)	inštitút výskumu a vývoja. 

(4) Do úseku štátneho tajomníka II. sú organizačne začlenené
a)	kancelária štátneho tajomníka II.;
b)	sekcia zdravia, ktorá zahŕňa
1.   odbor zdravotnej starostlivosti,
2.   odbor verejného zdravia, skríningu a prevencie,
3.   odbor duševného zdravia,
4.   odbor ošetrovateľstva a iných zdravotníckych profesií,
5.   odbor kategorizácie zdravotných výkonov,
6.   odbor štandardných klinických postupov,
7.   oddelenie pre úhradové mechanizmy;
c)	sekcia zdravotníckeho vzdelávania, ktorá zahŕňa
1.   odbor zdravotníckeho školstva a uznávania kvalifikácií,
2.   odbor ďalšieho vzdelávania.
 
(5) Do úseku generálneho tajomníka služobného úradu sú organizačne začlenené
a)	kancelária generálneho tajomníka, ktorá zahŕňa
1.   odbor hospodárskej správy,
2.   oddelenie informačnej a kybernetickej bezpečnosti;
b)	osobný úrad;
c)	odbor právny, ktorý zahŕňa
1.   oddelenie všeobecnej sporovej agendy a správneho konania,
2.   oddelenie nesporovej agendy a právnej podpory;
d)	odbor verejného obstarávania, ktorý zahŕňa
1.   oddelenie zadávania zákaziek,
2.   oddelenie posudzovania žiadostí;
e)	sekcia digitalizácie a projektového riadenia, ktorá zahŕňa
1.   odbor digitalizácie,
2.   odbor projektového riadenia,
3.   odbor umelej inteligencie,
4.   odbor informatiky;
f)	sekcia zriaďovateľských, zakladateľských a akcionárskych práv, ktorá zahŕňa
1.   odbor zriaďovateľských, zakladateľských a akcionárskych práv,
2.   odbor korporátnej siete a compliance,
3.   odbor strategických investícií;
g)	sekcia efektívneho hospodárenia, ktorá zahŕňa
1.   odbor ekonomiky,
2.   odbor governance;
h)	sekcia financovania, ktorá zahŕňa
1.   odbor verejných výdavkov,
2.   odbor finančného kontrolingu,
3.   odbor poisťovníctva a cenotvorby;
i)	sekcia európskych programov a projektov, ktorá zahŕňa
1.   odbor programov, technickej pomoci a riadenia ľudských zdrojov, ktorého súčasťou je
	 1a)   oddelenie riadenia programov a koordinácie auditov,
	 1b)   oddelenie technickej pomoci a riadenia ľudských zdrojov,
2.   odbor hodnotenia a posudzovania projektov,
3.   odbor implementácie projektov, ktorého súčasťou je
	 3a)   oddelenie implementácie projektov,
	 3b)   oddelenie kontroly verejného obstarávania,
4.   odbor implementácie národných projektov a národných politík,
5.   oddelenie implementácie medzinárodných projektov a medzinárodných politík.   

(6) Špecifické funkčné náplne jednotlivých organizačných útvarov sú uvedené v prílohe č. 1 organizačného poriadku  a schéma organizačného usporiadania ministerstva je uvedená v prílohe č. 2 organizačného poriadku.

Článok 4
Minister

(1) Minister riadi ministerstvo a zodpovedá za jeho činnosť.

(2) Minister najmä
a)    priamo riadi
1.	štátnych  tajomníkov;
2.	generálneho tajomníka služobného úradu;
3.	generálneho riaditeľa kancelárie ministra;
4.	riaditeľa komunikačného odboru;
5.	riaditeľa odboru agentúry pre HTA;
6.	riaditeľa útvaru kontroly, dozoru a sťažností;
7.	riaditeľa odboru legislatívneho;
8.	riaditeľa útvaru vnútorného auditu;
9.	riaditeľa inšpektorátu kúpeľov a žriediel;
10.	riaditeľa odboru krízového manažmentu;
11.	riaditeľa inštitútu zdravotných analýz;
12.	zodpovednú osobu podľa zákona č. 18/2018 Z. z. o ochrane osobných údajov;
13.	riaditeľov organizácií v zriaďovateľskej pôsobnosti ministerstva;
b)	 schvaľuje a vydáva najmä
1.	materiály, ktoré sa predkladajú na rokovanie vlády Slovenskej republiky a Národnej rady Slovenskej republiky;
2.	plán hlavných úloh ministerstva;
3.	programové dokumenty ministerstva;
4.	plán legislatívnych úloh ministerstva na príslušný rok;
5.	realizáciu budovania informačných systémov;
6.	organizačný poriadok a ďalšie interné riadiace akty ministerstva;
7.	štatúty a rokovacie poriadky poradných orgánov;
8.	výzvy na predkladanie žiadostí o nenávratný finančný príspevok a výzvy na projektové zámery pre špecifické ciele Integrovaného regionálneho operačného programu v pôsobnosti rezortu zdravotníctva; 
c)	rozhoduje o
1.	veciach, na ktoré je príslušný podľa všeobecne záväzných právnych predpisov a/alebo na ktoré je podľa všeobecne záväzného právneho predpisu príslušné ministerstvo, ak neboli týmto organizačným poriadkom alebo iným interným riadiacim aktom ministerstva zverené vedúcemu zamestnancovi na nižšom stupni riadenia a/alebo na ktoré je príslušný podľa interného riadiaceho aktu;
2.	zriadení, zmenách a zániku organizácií v zriaďovateľskej alebo zakladateľskej pôsobnosti ministerstva;
3.	zásadných stanoviskách pre medzištátne rokovania;
4.	zahraničných pracovných cestách zamestnancov ministerstva, riaditeľov organizácií                   v zriaďovateľskej pôsobnosti ministerstva a iných osôb plniacich úlohy pre ministerstvo; 
5.	tuzemských pracovných cestách priamo riadených vedúcich zamestnancov;
6.	rozhoduje o odvolaní voči rozhodnutiam k predloženým žiadostiam o poskytnutie nenávratného finančného príspevku v odvolacom konaní na návrh osobitnej komisie a preskúmaní rozhodnutia mimo odvolacieho konania;   
7.	rozhoduje o zapojení sa ministerstva do aktivít, ktoré môžu viesť k získaniu finančných prostriedkov z fondov EÚ alebo z iných mimorozpočtových zdrojov;
8.	udelení ceny ministra osobnostiam za významný prínos v oblasti slovenského zdravotníctva;
d)	 vymenúva, respektíve ustanovuje do funkcie a odvoláva z funkcie 
1.	hlavných odborníkov;
2.	členov poradných orgánov ministra a ministerstva;
3.	riaditeľa Inšpektorátu kúpeľov a žriediel za predsedu Štátnej kúpeľnej komisie;
4.	riaditeľov zdravotníckych zariadení v zriaďovateľskej pôsobnosti ministerstva;
5.	riaditeľov štátnych podnikov, predsedov a členov (za štát) dozorných rád štátnych podnikov z osôb, ktoré nie sú zamestnancami štátneho podniku;
6.	predsedov a členov predstavenstiev akciových spoločností so stopercentnou majetkovou účasťou štátu;
7.	predsedov a členov dozorných rád akciových spoločností so stopercentnou majetkovou účasťou štátu, s výnimkou členov dozorných rád volených a odvolávaných zamestnancami akciových spoločností;
e)	z pozície zakladateľa (spoluzakladateľa) neziskových organizácií navrhuje zástupcov štátu na voľbu a odvolanie členov správnych rád neziskových organizácií v prípadoch, ktoré upravuje zákon č. 213/1997 Z. z. o neziskových organizáciách poskytujúcich všeobecne prospešné služby v znení neskorších predpisov alebo v prípade, ak to umožňuje štatút neziskovej organizácie;
f)	uzatvára pracovné zmluvy s riaditeľmi organizácií, ktoré nie sú zdravotníckymi zariadeniami;
g)	uzatvára zmluvy o poskytnutí nenávratného finančného príspevku na úrovni poskytovateľa nenávratného finančného príspevku, záložné zmluvy na zabezpečenie budúcich pohľadávok z poskytnutého príspevku alebo budúcich pohľadávok z rozhodnutia vrátane dodatkov k týmto zmluvám;
h)	predkladá vláde návrhy na udelenie štátnych vyznamenaní.

	(3) Zodpovedná osoba podľa zákona č. 18/2018 Z. z. o ochrane osobných údajov zabezpečuje monitorovanie, analýzu, kontrolu a vyhodnocovanie súladu spracúvania osobných údajov fyzických osôb so zákonom a ďalšími všeobecne záväznými právnymi predpismi. Zodpovedná osoba plní zároveň úlohy kontaktnej osoby pre Úrad pre ochranu osobných údajov Slovenskej republiky a pre všetky fyzické osoby, ktorých sa spracúvanie osobných údajov priamo alebo nepriamo týka (dotknuté osoby). 

Článok 5
Štátni tajomníci

(1) Štátni tajomníci zastupujú ministra v čase jeho neprítomnosti a na základe jeho poverenia aj v iných prípadoch ustanovených zákonom alebo osobitným interným riadiacim aktom. 

(2) Na ministerstve pôsobia dvaja štátni tajomníci. 

(3) Štátny tajomník I. priamo riadi 
a)	zamestnancov kancelárie štátneho tajomníka I.;
b)	generálneho riaditeľa sekcie farmácie a liekovej politiky;
c)	generálneho riaditeľa sekcie reformnej agendy;
d)	riaditeľa odboru koordinácie protidrogovej stratégie a monitorovania drog; 
e)	riaditeľa inštitútu výskumu a vývoja;

(4) Štátny tajomník II. priamo riadi 
a)	zamestnancov kancelárie štátneho tajomníka II.;
b)	generálneho riaditeľa sekcie zdravia;
c)	generálneho riaditeľa sekcie zdravotníckeho vzdelávania.

(5) Štátny tajomník II v rámci kompetencií určených ministrom zabezpečuje v súčinnosti s Úradom verejného zdravotníctva Slovenskej republiky (ďalej len „ÚVZ SR“) činnosti, ktoré ministerstvu vyplývajú zo zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov (ďalej len „zákon o ochrane zdravia“);

(6) Štátni tajomníci v rámci svojej pôsobnosti
a)	zodpovedajú za
1.	riešenie a realizáciu úloh ministerstva patriacich do jej pôsobnosti podľa poverenia ministra;
2.	hospodárne využívanie rozpočtových prostriedkov;
3.	tvorbu stanovísk a pripomienok k materiálom na rokovanie vlády, poradných orgánov vlády, Národnej rady Slovenskej republiky (ďalej len „NR SR”), výboru NR SR pre zdravotníctvo a pre ministra;
4.	včasnosť, správnosť a komplexnosť plnenia úloh vyplývajúcich z uznesení vlády, výboru NR SR pre zdravotníctvo, gremiálnej porady ministra a materiálov pre rozhodovanie na vyšších stupňoch riadenia; 
5.	pripomienkovanie návrhov právnych predpisov a interných právnych a riadiacich aktov platných v rezorte zdravotníctva;
6.	úplné, správne a včasné sprístupnenie informácie alebo vydanie rozhodnutia o obmedzení prístupu k informácii vo svojej pôsobnosti v súlade s platnými právnymi predpismi;
7.	použitie pridelených finančných prostriedkov na vlastné úlohy do výšky rozpočtu v súlade s platnými právnymi predpismi;
8.	tvorbu menovacích a odvolacích dekrétov členov poradných orgánov a hlavných odborníkov v gescii riadeného úseku;
b)	vykonávajú 
1.	spracovávanie materiálov a stanovísk zásadného významu, 
1.	kontrolnú činnosť v  riadenom úseku;
2.	odborné konzultácie súvisiace s odbornými činnosťami riadeného úseku;
3.	personálne činnosti voči zamestnancom riadeného úseku (najmä kontrolu práce riadeného úseku, hodnotenie pracovného výkonu, návrh platového zaradenia, návrh na odmenu);
c)	poskytujú súčinnosť 
1.	pri kontrolných akciách, prešetrovaní sťažností a petícií v súlade s platnými právnymi predpismi;
2.	zodpovednej osobe podľa Nariadenia (EÚ) 2016/679 (ďalej len „GDPR“) a zákona              č. 18/2018 Z. z. o ochrane osobných údajov;
3.	protikorupčnému koordinátorovi;
d)	spolupracujú pri vyhotovovaní stanovísk k všeobecne záväzným právnym predpisom.

Článok 6
Generálny tajomník služobného úradu

(1) Generálny tajomník služobného úradu je služobne najvyšší vedúci štátny zamestnanec všetkým zamestnancom v služobnom úrade ministerstva; to neplatí k vedúcemu zamestnancovi vo verejnej funkcii na ministerstve. Generálny tajomník služobného úradu je oprávnený konať vo veciach štátnozamestnaneckých vzťahov a pracovnoprávnych vzťahov.

(2) Generálny tajomník služobného úradu 
a) 	priamo riadi
1.	generálneho riaditeľa kancelárie generálneho tajomníka,
2.	riaditeľa osobného úradu;
3.	riaditeľa odboru právneho; 
4.	riaditeľa odboru verejného obstarávania;
5.	generálneho riaditeľa sekcie digitalizácie a projektového riadenia;
6.	generálneho riaditeľa sekcie zriaďovateľských, zakladateľských a akcionárskych práv;
7.	generálneho riaditeľa sekcie efektívneho hospodárenia;
8.	generálneho riaditeľa sekcie financovania;
9.	generálneho riaditeľa sekcie európskych programov a projektov;
10.	riaditeľa krízového koordinačného centra;
11.	zamestnancov v priamej riadiacej pôsobnosti generálneho tajomníka;
b)	zodpovedá za
1.	uplatňovanie zákona č. 55/2017 Z. z. o štátnej službe a o zmene a doplnení niektorých zákonov (ďalej len „zákon o štátnej službe“);
2.	uplatňovanie zákona č. 552/2003 Z. z. o výkone práce vo verejnom záujme v znení neskorších predpisov a konanie vo veciach pracovnoprávnych vzťahov,
3.	plnenie úloh spojených s organizačným zabezpečením činnosti služobného úradu;
4.	plnenie úloh súvisiacich so zabezpečovaním tovarov, služieb a stavebných prác pre potreby služobného úradu v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení zákona č. 438/2015 (ďalej len „zákon o verejnom obstarávaní“);
5.	riadenie procesu prípravy a spracovania programovej štruktúry ministerstva v rámci rozpočtového procesu a procesu monitorovania a hodnotenia plnenia zámerov a cieľov programov ministerstva;
6.	činnosť na úseku bezpečnosti a ochrany zdravia pri práci a požiarnej ochrany zamestnancov ministerstva;
7.	úplné, správne a včasné sprístupnenie informácie alebo vydanie rozhodnutia o obmedzení prístupu k informácii vo svojej vecnej pôsobnosti v súlade s platnými právnymi predpismi;
c)	zabezpečuje
1.	spoluprácu s ústrednými orgánmi štátnej správy, inými orgánmi a inštitúciami v rámci kompetencií riadeného úseku, organizáciami v zriaďovateľskej pôsobnosti ministerstva a ostatnými organizačnými útvarmi ministerstva;
2.	dodržiavanie platných právnych predpisov v rámci riadeného úseku;
3.	činnosti v rozsahu podpisových a dispozičných oprávnení ustanovených osobitným interným riadiacim aktom;
d)	poskytuje súčinnosť 
1.	pri kontrolných akciách, prešetrovaní sťažností a petícií v súlade s platnými právnymi predpismi;
2.	zodpovednej osobe v zmysle Nariadenia (EÚ) 2016/679 a zákona č. 18/2018 Z. z. o ochrane osobných údajov;
3.	protikorupčnému koordinátorovi;
e) 	koordinuje podriadené služobné úrady (Štátny ústav pre kontrolu liečiv a Úrad verejného zdravotníctva SR);
f)	podáva návrhy na zahraničné pracovné cesty priamo riadených vedúcich zamestnancov;
g)	uzatvára zmluvy o poskytnutí nenávratného finančného príspevku na úrovni prijímateľa nenávratného finančného príspevku a partnerské zmluvy s cieľom získania nenávratného finančného príspevku formou účasti partnerstva v projekte.

Článok 7
Generálny riaditeľ, riaditeľ odboru, vedúci oddelenia

	Generálny riaditeľ, riaditeľ odboru, vedúci oddelenia (ďalej len „vedúci zamestnanec“) v rámci pôsobnosti riadeného útvaru najmä
a)	poskytuje súčinnosť 
1.	pri kontrolných akciách, prešetrovaní sťažností a petícií v súlade s platnými právnymi predpismi;
2.	zodpovednej osobe podľa Nariadenia (EÚ) 2016/679 a zákona č. 18/2018 Z. z. o ochrane osobných údajov;
3.	protikorupčnému koordinátorovi; 
b)	rozhoduje o úlohách, ktoré sú v pôsobnosti riadeného útvaru;
c)	určuje svojho zástupcu z podriadených štátnych zamestnancov na zastupovanie v rozsahu písomného poverenia v čase svojej neprítomnosti nepresahujúcej dva týždne;
d)	zabezpečuje činnosti v rozsahu podpisových a dispozičných oprávnení ustanovených osobitným interným riadiacim aktom,
e)	zodpovedá za
1.	riešenie a realizáciu úloh ministerstva patriacich do pôsobnosti riadeného útvaru;
2.	účelné, efektívne a hospodárne využívanie rozpočtových prostriedkov s ktorými disponuje;
3.	dodržiavanie ochrany utajovaných skutočností v súlade s platnými právnymi predpismi; 
4.	tvorbu vecných podkladov do návrhov zákonov a iných všeobecne záväzných právnych predpisov v rámci pôsobnosti riadeného útvaru;
5.	vyhodnotenie vecných pripomienok a zabezpečenie účasti na medzirezortnom pripomienkovom konaní k návrhom zákonov a iných všeobecne záväzných právnych predpisov v pôsobnosti ministerstva z hľadiska pôsobnosti riadeného útvaru;
6.	zabezpečenie vnútrokomunitárneho pripomienkového konania z hľadiska pôsobnosti riadeného útvaru;
7.	tvorbu odborných stanovísk k zákonom a iným všeobecne záväzným právnym predpisom v rámci pôsobnosti riadeného útvaru;
8.	tvorbu stanovísk a pripomienok k materiálom na rokovanie vlády, poradných orgánov vlády, NR SR, výboru NR SR pre zdravotníctvo a pre ministra;
9.	včasnosť, správnosť a komplexnosť plnenia úloh vyplývajúcich z uznesení vlády, výboru NR SR pre zdravotníctvo, gremiálnej porady ministra a materiálov na rozhodovanie na vyšších stupňoch riadenia;
10.	pripomienkovanie návrhov právnych predpisov a interných právnych a riadiacich aktov platných v rezorte zdravotníctva;
11.	spracovanie predbežnej informácie k návrhom zákonov na zabezpečenie medzirezortného pripomienkového konania a jej predloženie legislatívnemu odboru;
12.	úplné, správne a včasné sprístupnenie informácie alebo vydanie rozhodnutia o obmedzení prístupu k informácii vo svojej vecnej pôsobnosti v súlade s platnými právnymi predpismi; 
13.	plnenie uložených úloh nadriadeným vedúcim zamestnancom;
14.	pravidelné informovanie nadriadeného v ním riadenej oblasti;
15.	tvorbu menovacích a odvolacích dekrétov členov poradných orgánov a hlavných odborníkov v gescii útvaru;
16.	písomné odovzdanie agendy nadriadenému vedúcemu zamestnancovi v prípade skončenia výkonu vedúcej funkcie vrátane stavu rozpracovaných úloh v príslušnom organizačnom útvare.

Čl. 8
 Zamestnanci

(1) Práva, povinnosti a zodpovednosť zamestnancov ustanovuje zákon o štátnej službe,  Zákonník práce, iné všeobecne záväzné právne predpisy, tento organizačný poriadok a ďalšie interné právne predpisy. 

(2) Konkrétne opisy štátnozamestnaneckých miest a pracovných miest jednotlivých zamestnancov určí a ich vyhotovenie zabezpečí ich nadriadený vedúci zamestnanec v spolupráci s Osobným úradom.

(3) Odovzdávanie a preberanie agendy medzi zamestnancami sa uskutočňuje písomne, za účasti ich priamo nadriadeného vedúceho zamestnanca. Písomné odovzdávanie a preberanie agendy sa však neuskutočňuje pri odovzdávaní a preberaní agendy medzi zamestnancami zaradenými do toho istého organizačného útvaru v takomto prípade zodpovednosť za plynulé zabezpečovanie činnosti odboru alebo oddelenia preberá priamy nadriadený vedúci zamestnanec odovzdávajúceho zamestnanca a preberajúceho zamestnanca.

(4) Zamestnanec zodpovedá za správne, kvalitné, plynulé, včasné a úplné zabezpečenie činností uvedené v opise pracovného miesta. Pritom je zamestnanec povinný dodržiavať zákony a iné všeobecne záväzné právne predpisy, tento organizačný poriadok a ďalšie interné právne predpisy ministerstva.

Článok 9
Poradné orgány

(1) Stálymi poradnými orgánmi ministra a ministerstva sú najmä 
a)	gremiálna porada ministra;
b)	Krízový štáb;
c)	Pandemická komisia vlády SR;
d)	hlavní a krajskí odborníci ministerstva;
e)	poradcovia.

(2) Minister si podľa potreby zriaďuje ďalšie stále alebo dočasné poradné orgány, komisie a pracovné skupiny.

(3) Štátni tajomníci, generálny tajomník služobného úradu a generálni riaditelia sekcií                 si môžu so súhlasom ministra zriadiť vlastné odborné poradné orgány.

(4) Postavenie, úlohy, zloženie a spôsob rokovania poradných orgánov upravujú štatúty a rokovacie poriadky, ktoré schvaľuje minister.

Článok 10
Riadiace akty

(1) Interné riadiace akty v súlade so zákonmi a ostatnými všeobecne záväznými právnymi predpismi bližšie upravujú proces riadenia na ministerstve. 

(2) Internými riadiacimi aktmi ministerstva sú:
a)	v kompetencii ministra
1.	príkaz ministra;
2.	smernica ministerstva;
b)	 v kompetencii generálneho tajomníka služobného úradu
1.	služobný predpis;
2.	opatrenie generálneho tajomníka služobného úradu;
c)   v kompetencii štátnych tajomníkov a generálnych riaditeľov
1.	metodické usmernenie;
2.	iné riadiace akty (napr. pokyn ).

Článok 11
Vzťahy medzi útvarmi ministerstva

(1) Organizačné útvary ministerstva sú povinné navzájom sa včas informovať, úzko spolupracovať a zabezpečovať koordináciu prác tak, aby sa zaručila jednotnosť riadenia  a rozhodovania, ako aj komplexnosť riešenia úloh ministerstva.

(2) Vecne príslušný organizačný útvar ministerstva, ktorý pripravuje návrhy zákonov, vykonávacích predpisov, odborných usmernení alebo individuálnych rozhodnutí a štandardov má povinnosť pred začatím vnútrorezortného pripomienkového konania predložiť materiál oddeleniu cenotvorby s cieľom spracovania stanoviska k vypracovaným doložkám vplyvov. 

(3) Organizačné útvary ministerstva zodpovedajú za komplexnosť a obsah návrhov                    a podnetov. Otázky, ktoré sa dotýkajú činnosti iných organizačných útvarov, sú povinné s nimi prerokovať. Odbory začlenené do sekcie podávajú návrhy na riešenie zásadných otázok prostredníctvom generálneho riaditeľa príslušnej sekcie.

(4) Ak vzniknú rozdielne stanoviská pri riešení úloh medzi odbormi sekcie, rozhoduje                   o nich príslušný generálny riaditeľ sekcie. Ak vzniknú rozdielne stanoviská pri riešení úloh medzi odbormi rôznych sekcií, rozhodujú o nich príslušní generálni riaditelia dotknutých sekcií. Ak vzniknú rozdielne stanoviská medzi organizačnými útvarmi v priamej pôsobnosti ministra, rozhoduje o nich minister.

(5) Na gremiálne porady ministra sa predkladá pokiaľ možno už výsledné jednotné stanovisko.

Článok 12
Vzťahy ministerstva k podriadeným organizáciám a k iným orgánom

(1) Ministerstvo pôsobí ako ústredný orgán štátnej správy voči rozpočtovým organizáciám, príspevkovým organizáciám, neziskovým organizáciám a štátnym podnikom, ktoré sú v jeho zriaďovateľskej alebo zakladateľskej pôsobnosti a voči akciovým spoločnostiam v rezorte zdravotníctva so stopercentnou majetkovou účasťou štátu, v mene ktorého koná Ministerstvo zdravotníctva Slovenskej republiky. 
 
(2) Ministerstvo pri plnení úloh úzko spolupracuje s ústrednými orgánmi štátnej správy a s profesijnými organizáciami (napr. Slovenskou lekárskou spoločnosťou, Slovenskou lekárskou komorou, Slovenskou komorou zubných lekárov, Slovenskou lekárnickou komorou, Slovenskou komorou sestier a pôrodných asistentiek) formou výmeny informácií, správ a podkladov.

(3) Ministerstvo je oprávnené požadovať od príslušných ústredných orgánov štátnej správy informácie a podklady a poskytovať im potrebné informácie a podklady na plnenie úloh v rozsahu svojej pôsobnosti.

(4) Vedúci štátni zamestnanci v priamej pôsobnosti ministra, štátnych tajomníkov a generálneho tajomníka služobného úradu prerokovávajú na svojej úrovni so zástupcami iných ústredných orgánov štátnej správy otázky, ktoré patria do ich pôsobnosti.

Článok 13
Záverečné ustanovenia

	(1) Tento organizačný poriadok je záväzný pre každého zamestnanca ministerstva. Vedúci zamestnanci sú povinní riadne a preukázateľné oboznámiť s týmto organizačným poriadkom všetkých svojich podriadených zamestnancov. 

	(2) Zmeny a doplnky tohto organizačného poriadku vo forme jeho dodatkov schvaľuje minister. 

Článok 14
Zrušovanie ustanovenie

Zrušuje sa Organizačný poriadok Ministerstva zdravotníctva Slovenskej republiky účinný od 1. júna 2020 (číslo S08211-2020-OÚ-4 zo dňa 28.05.2020).

Článok 15 
Účinnosť 

Tento organizačný poriadok nadobúda účinnosť 1. júla 2020.

Marek Krajčí
minister zdravotníctva Slovenskej republiky

Príloha č. 1:	Špecifické funkčné náplne organizačných útvarov.
Príloha č. 2:	Organizačná schéma Ministerstva zdravotníctva Slovenskej republiky.
Príloha č. 3:	Zoznam použitých skratiek.